Slovenská národná galéria

Slovenská národná galéria (skrátene SNG) je vrcholná slovenská štátna umeleckohistorická, zberateľská, vedeckovýskumná a kultúrno-výchovná inštitúcia, sídliaca v Bratislave. Slovenská národná galéria bola zapojená do digitalizácie kultúrneho dedičstva Slovenska, vzniknutý digitálny obsah je sprístupnený na portáli Slovakiana, resp. prostredníctvom vlastného on-line katalógu výtvarných diel SNG, Web umenia. História Počas existencie Slovenského štátu bola v roku 1943 založená v Bratislave Slovenská galéria. Slovenská národná galéria však vznikla až po vojne a februárovom prevrate v roku 1948 zákonom Slovenskej národnej rady č. 24 z 29. júla 1948. Vznik presadzoval predovšetkým komunistický básnik, novinár a spisovateľ Laco Novomeský, v tom čase povereník pre školstvo, vedu a umenie. Vedením galérie bolo najprv poverené šesťčlenné kuratórium (Vladimír Wagner - riaditeľ kuratória, Miloš Jurkovič - riaditeľ Slovenského múzea, Ján Mudroch - od roku 1950 rektor Vysokej školy výtvarných umení v Bratislave, Jozef Kostka, Milan Škorupa, J. Dubnický - člen ex offo a Alžbeta Günterová-Mayerová). Prvé zasadnutie kuratória sa konalo 7. januára 1949. Prvou výstavou bola v roku 1949 "Výstava obrazov starých majstrov zo zbierok SNG", ktorej komisárkami boli Günterová-Mayerová a Ľudmila Kraskovská. Bola to putovná výstava reinštalovaná v Partizánskom, Martine a Košiciach. V nasledujúcom období až do roku 1970 galériu viedol Karol Vaculík. Sídlo 14. februára 1950 začala svoju činnosť kancelária SNG (úradovňa). Bol to ústav s dvoma administratívnymi zamestnancami v dvoch miestnostiach so základným inventárom asi 500 kníh (väčšinou dar Univerzitnej knižnice) a asi 500 umeleckých diel, ktoré boli prevzaté zo Slovenského múzea a z bývalého Povereníctva školstva, vied a umení. Slovenskú národnú galériu v súčasnosti tvorí komplex budov pozostávajúci najmä z tzv. Vodných kasární a novej čelnej prístavby. Vodné kasárne boli postavené ako štvorcová štvorkrídlová baroková rezidencia bývalej mestskej polície na dunajskom nábreží v rokoch 1759 – 1763 podľa návrhu architektov G. B. Martinelliho a F. A. Hillebrandta. V roku 1940/1941 bolo pri úprave nábrežia zbúrané predné krídlo Vodných kasární. Vodné kasárne boli pôvodne adaptované pre Slovenskú národnú galériu v rokoch 1950 až 1955 (oficiálne sídlo SNG od roku 1950), neskôr zrekonštruované a doplnené o modernú prístavbu v rokoch 1969 – 1977 podľa čiastočne realizovaného návrhu architekta Vladimíra Dedečka. Pôsobivý galerijný areál na ploche vyše 27 000 m2 bol nanovo otvorený po sedemročnej rekonštrukcii koncom roka 2022. V komplexe budov sa stretávajú barokové Vodné kasárne, neorenesančný Eszterházyho palác, architektúra zo 70. rokov minulého storočia a súčasná dostavba galérie. SNG návštevníci spoznajú na prvý pohľad vďaka ikonickému Premosteniu – modernému trojposchodovému priečeliu od významného slovenského architekta Vladimíra Dedečka, ktoré je neoddeliteľnou súčasťou panorámy mesta. Pri prechádzke areálom uvidia pôsobivé architektonické momenty a zaujímavé prvky, prekvapujúce skĺbenie histórie a súčasného sveta, aj jedinečné výhľady. Budovy SNG Okrem hlavného sídla v Bratislave k SNG patria aj vysunuté pracoviská: Zvolenský zámok, Kaštieľ Strážky, Schaubmarov mlyn Pezinok a Galéria Ľudovíta Fullu v Ružomberku, ktorá spravuje aj hrobku národného umelca Ľudovíta Fullu na ružomberskom mestskom cintoríne. Všetky objekty sú národnými kultúrnymi pamiatkami rovnako ako areál SNG v Bratislave s historickou budovou Vodných kasární. Zbierky Slovenská národná galéria je najväčšia zbierkotvorná inštitúcia na Slovensku. Spravuje rozsiahle kolekcie takmer 90 000 umeleckých diel – od historických po súčasné. Umelecké diela zo svojich zbierok vystavuje v stálych expozíciách a na aktuálnych výstavách. Stále expozície Sakrálne umenie je výberom najvzácnejších gotických a barokových obrazov a sôch s náboženskou funkciou zo zbierok SNG, doplnený o ikony a maľby európskeho umenia 16. – 19. storočia. Moderna približuje príbeh slovenského výtvarného umenia prvej polovice 20. storočia prostredníctvom ikonických malieb, sôch, grafík a fotografií. Od zberateľa k mecénovi. Expozícia diel z daru Zbierky Linea predstavuje reprezentatívny výber z veľkorysého daru umeleckých diel rodiny Zubaľovcov. Európska maľba raného novoveku je prehliadkou najkvalitnejších diel starého európskeho umenia zo zbierky SNG. Dizajn v kocke predstavuje skvosty dizajnu, úžitkového umenia a umeleckých remesiel. Experimentálne expozície Knižnica Kornela a Nade Földváriovcov sprístupňuje zbierku vyše 11 000 dobrodružných kníh spisovateľa a satirika Kornela Földváriho. Biblioman predstavuje výber z niekoľkotisícovej knižnej zbierky teoretika, historika umenia a bibliofila Igora Gazdíka. Podivuhodné dejiny umenia s profesorom Škrečkom zábavnou formou vysvetľujú príbeh a dejiny umenia. Antimúzeum J.K. predstavuje osobu a dielo jedného z našich najznámejších konceptuálnych umelcov Júliusa Kollera. Edukačné a umelecké programy Jednou z úloh Slovenskej národnej galérie je sprístupňovať výtvarné umenie a kultúrne dedičstvo čo najširšiemu okruhu návštevníkov. Toto poslanie napĺňa prostredníctvom rôznych vzdelávacích aktivít a sprievodných programov pre rôzne vekové a záujmové skupiny. Osobitná pozornosť je venovaná deťom, rodinám a seniorom, pre ktorých SNG pravidelne pripravuje tvorivé a interaktívne programy rozvíjajúce vzťah k umeniu a kultúre. Pestrú škálu vzdelávacích aktivít ako sú lektorské prehliadky, prednášky a diskusie, ale aj tvorivé ateliéry, workshopy či výtvarné kurzy pripravuje odborný tím pracovníkov z odd. galerijnej pedagogiky. Súčasťou programu k aktuálnym výstavám a stálym expozíciám sú aj odborné komentované prehliadky vedené kurátormi, autormi výstav, lektormi či ďalšími odborníkmi z oblasti umenia a kultúry. Hromadná výpoveď zamestnancov V auguste 2024 ministerka kultúry Martina Šimkovičová odvolala riaditeľku SNG Alexandru Kusú, v rovnakom čase ako riaditeľa Slovenského národného divadla Mateja Drličku. Kusú nahradil dočasný generálny riaditeľ Jaroslav Niňaj. V reakcii na postup ministerstva kultúry a Niňaja sa SNG rozhodlo opustiť približne 100 z 270 zamestnancov pre nekompetentné riadenie, netransparentné zmeny alebo preto, že nechceli byť svedkami „deštrukcie inštitúcie“. „Slovenská národná galéria tak, ako ju poznáme, kolabuje. Rokmi budované renomé a odborné zázemie sú v troskách,“ uviedli autori výzvy adresovanej ministerke Šimkovičovej. Výstava Slobodná národná galéria v Prahe Vo februári 2026 otvorila Galéria hlavného mesta Prahy v pražskom Dome fotografie na Revolučnej ulici výstavu s názvom „Slobodná národná galéria. Popis jedného zápasu“. Tá dokumentuje kľúčové udalosti, ktorými Slovenská národná galéria prešla počas štvrtej vlády Roberta Fica, keď bola ministerkou kultúry Martina Šimkovičová. Počas tohto obdobia zažila SNG zákazy, rušenie výstav, sporné zmluvy a rýchle striedanie riaditeľov. Výstava zároveň predstavuje kreatívne formy odporu. Motto výstavy a odkaz slovenskej kultúrnej scény Čechom znie: „Nepodceňujte, ide to hopem!“ Riaditelia SNG Karel Šourek (1949 - funkcie sa nestihol ujať) Vladimír Novotný (bol poverený vedením od 2. októbra 1950 do 1952). Jeho pôsobenie bolo provizórne a už v tomto období prakticky viedol SNG Karol Vaculík) Karol Vaculík (1952 – 1970) Ján Hraško (1970 – 1974) Fedor Gavula (1974 – 1975) Štefan Mruškovič (1975 – 1990) František Guldan (poverený riadením od 17. januára do 14. júna 1990) Zuzana Bartošová (od 15. 6 1990 do 1. 7. 1992) Eva Trojanová (poverená vedením od 2. 7. 1992 do 30. 11. 1992) Juraj Žáry (poverený vedením od 1. 12. 1992 do 15. 11. 1996) Pavol Muška (poverený vedením od 15. 11. 1996 do 29. 6. 1999) Katarína Bajcurová (1999 – 2009) Alexandra Kusá (2010 – 2024) Anton Bittner (august 2024 – september 2024; poverený vedením) Miloš Timko (október 2024 – november 2024; poverený vedením) Jaroslav Niňaj (poverený vedením; november 2024 – 14. apríl 2025) Juraj Králik (15. apríl 2025 – súčasnosť) Referencie Iné projekty Commons ponúka multimediálne súbory na tému Slovenská národná galéria Externé odkazy Oficiálny web Web umenia Slovakiana